A Bizottság 210/2003/EK rendelete
(2003. február 3.)
az egyes közösségi régiókban a kedvezőtlen időjárási körülmények eredményeként való területpihentetés tekintetében az 1251/1999/EK tanácsi rendelet alkalmazására vonatkozó részletes szabályok megállapításáról szóló 2316/1999/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1038/2001/EK rendelettel [1] módosított, az egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendeletre [2], és különösen annak 9. cikkére,
mivel:
(1) Az 1251/1999/EK rendelet 2. cikkének (3) bekezdésében említett általános rendszer alapján a területalapú támogatásra való jogosultság feltétele a területpihentetési kötelezettség.
(2) A legutóbb a 327/2002/EK rendelettel [3] módosított, 2316/1999/EK bizottsági rendeletben [4] megállapított részletes alkalmazási szabályok kikötik, hogy a pihentetési időszaknak legkésőbb január 15-én el kell kezdődnie, és tilos mindenféle mezőgazdasági termelés a pihentetett földterületen.
(3) A kedvezőtlen időjárási körülmények következtében egyes tagállamok különböző régióiban a termelők nem tudják betakarítani különösen a burgonyát, a kukoricát, illetve a cukor- és takarmányrépát 2003. január 15. előtt a 2003/2004-es gazdasági évben pihentetett földterületeken. Az adott körülmények alapján kivételesen a termelők kérésére engedélyezni kell számukra, hogy növényi kultúráikat legkésőbb 2003. február 28-ig betakaríthassák, anélkül, hogy ez érintené a kérdéses területek megfelelő pihentetését, feltéve, hogy a termelők bizonyítják az alkalmazandó feltételeknek való megfelelést.
(4) Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Ha a termelő az érintett tagállam illetékes hatóságához intézett kérelem leadásakor bizonyítani tudja, hogy:
- a betakarítás nem történhetett meg 2003. január 15. előtt a kedvezőtlen időjárási körülmények vagy a kései vetés következtében,
- a betakarítást legkésőbb 2003. február 28-ig elvégezték,
- a területpihentetésre vonatkozó minden egyéb feltételnek eleget tettek,
akkor a 2316/1999/EK rendelet 19. cikkének (2) és (3) bekezdése ellenére a kérdéses területeket a 2003/2004-es gazdasági évben megfelelően pihentetettnek kell tekinteni.
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2003. január 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 3-án.